**Sailfish OS** on suomalaisen matkapuhelinyritys Jollan sekä Sailfish OS -yhteisön kehittämä avoimen lähdekoodin käyttöjärjestelmä. Se tarjoaa omaperäisen eleisiin perustuvan käyttöliittymän sekä muita käyttöjärjestelmiä tehokkaamman moniajon. Sailfish OS -sovellusten lisäksi käyttöjärjestelmän maksullisissa versioissa on suljetun lähdekoodin lisäominaisuuksia, kuten ennustava tekstinsyöttö ja tuki Android-sovelluksille sekä Microsoft Exchange -tileille.

Sailfish OS on virallisesti hyväksytty ainoana mobiilikäyttöjärjestelmänä käytettäväksi Venäjän valtion ja valtio-omisteisten yritysten tulevissa mobiililaitehankinnoissa. Venäjä alkoi kehittää omaa venäjän kielelle lokalisoitua Sailfishiä nimellä Sailfish Mobile OS RUS. Myöhemmin Venäjä nimesi oman käyttöjärjestelmänsä Aurora OS:ksi.

Tekniset tiedot
---------------

Sailfish OS muodostuu kolmesta ohjelmistokerroksesta, joista alimmassa on Linux-ydin, hardware adaptation -komponentit ja firmware. Toinen ohjelmistokerros koostuu avoimen lähdekoodin Mer-peruskomponenteista, Android-sovellusalustasta, Qt-sovellusympäristöstä ja muista sovelluskirjastoista. Kolmannessa ohjelmistokerroksessa on kotisivua ja sovellusten yhteisnäkymää hallinnoiva Lipstick, Qt Quick- ja QML-kirjastoihin perustuva käyttöliittymä sekä muut sovellukset.

Alustaan kuuluu Libhybris-niminen yhteensopivuuskerros, jonka avulla käyttöjärjestelmä voi käyttää Androidille tarkoitettuja suljettuja laiteajureita. Kaikille alustoille ei saatavissa laiteajureita suoraan käytettäväksi.
Tekniikan kehittäjä Carsten Munk palkattiin Jollalle Chief Research Engineer -nimikkeellä.

Alusta käyttää Qt-kehitysympäristöä, Wayland-näytönhallintajärjestelmää ja siinä on tuki HTML5-sovelluksille. Alustalla voi ajaa myös Android-ohjelmia käyttäen Myriadin Alien Dalvik -virtuaalikonetta. Sailfish-alustalla ei kuitenkaan ole pääsyä Googlen Play-sovelluskauppaan, koska Sailfish ei täytä Googlen Android-laitteille asettamia teknisiä vaatimuksia.

Jolla aikoo erottua muista valmistajista muun muassa omalla käyttöliittymällä, pitkällä laitetuella (mm. 2013 julkaistu Jolla-puhelin sai käyttöjärjestelmäpäivityksiä lokakuuhun 2020 asti) sekä nykyisiä puhelimia paremmalla moniajolla.

Sailfish OS käyttää Btrfs-tiedostojärjestelmää Jolla 1 -puhelimessa. Alusta käyttää systemd-ohjelmaa. Intex Aqua Fish, Jolla C ja Xperia X käyttävät ext4-tiedostojärjestelmää järjestelmäosioissa.

Historia
--------

Sailfish esiteltiin 21. marraskuuta 2012 aloittavien yritysten Slush-tapahtumassa Helsingissä. Jollan marraskuussa 2012 julkaiseman lehdistötiedotteen mukaan ST-Ericssonin NovaThor-alusta tukee Sailfishia.

Ericssonin ja STMicroelectronicsin yhteisyritys ST-Ericsson kaatui maaliskuussa 2013 ja se pilkottiin omistajiensa kesken. Uusien NovaThor-piirien kehitys lopetettiin.
Jollan puhelinten ilmoitettiinkin perustuvan Qualcommin Snapdragon -järjestelmäpiiriin ja ominaisuuslistaa karsittiin.

Sailfish perustuu Nokian ja Intelin kehittämään MeeGo-nimiseen Linux-käyttöjärjestelmään. Sailfish ei käytä Nokian N9-puhelimessa käytettyä Harmattan-haaraa. Sailfish-alustan kehitystyökalut tulivat ladattavaksi helmikuussa 2013. Sailfish OS -älypuhelimet Jolla-brändillä tulivat kansainvälisille markkinoille vuoden 2013 lopulla. Yhtiö sanoo Sailfish-käyttöjärjestelmänsä olevan nyt yhteensopiva Android-sovellus- ja laiteperheen kanssa.

MWC 2017 -mobiilimessuilla Jolla ilmoitti kolmesta uudesta kumppanuudesta:

* Sailfish China Consortium investoi 250 miljoonaa dollaria Jollan Sailfish-ekosysteemin kehitykseen Kiinassa.
* Jolla aloittaa kumppanuuden Latinalaisessa Amerikassa Jala Groupin kanssa, tavoitteena tuoda Latinalaiseen Amerikkaan alle 150 dollarin puhelimia varustettuna Sailfish-käyttöjärjestelmällä.
* Jolla Oy ilmoitti aloittavansa yhteistyön Sonyn kanssa Xperia-laitteissa Sony open devices -ohjelman puitteissa, joista myöhemmin syksyllä syntyi Xperia X (F5121):lle virallinen sailfish-porttaus (Sailfish X).

Versiohistoria
--------------

### Sailfish 1.0

Ensimmäiset Jolla-laitteet julkaistiin marraskuussa 2013.

### Sailfish 2.0

Versio 2.0 käyttöjärjestelmästä kehitettiin Jolla Tablet -laitteen kanssa. Kiinalainen valmistaja myi kuitenkin laitteita luvatta Android-käyttöjärjestelmällä.

Sailfish 2.0 päivitys Jolla-laitteille julkaistiin marraskuussa 2015 kuluttajakäyttöön.

### Sailfish 2.1

Versio 2.1 tuo lukuisia uusia ominaisuuksia käyttöjärjestelmään; tuki 64-bittiselle ARM-alustalle, VPN-tuki (OpenVPN, OpenConnect), eräitä Android-ominaisuuksia, Qt 5.6, BlueZ 5 Bluetooth-pino sekä mahdollisuuden vaihtaa järjestelmän fonttia.

### Sailfish 3

Jolla ilmoitti version 3 kypsyvän vuoden 2018 kolmannen vuosineljänneksen aikana. Kolmas versio on suunnattu ns. *feature phone* ja älypuhelin -segmenttien välisen kuilun täyttämiseen, jossa alusta tukee rajatusti Android-sovelluksia, jotka eivät tarvitse kosketusnäyttöohjausta.

Sailfish 3 on julkaistu ennakkojulkaisuna 31. lokakuuta 2018 versionumerolla 3.0.0.5 Lemmenjoki. Muutamaa päivää myöhemmin julkaistiin versio 3.0.0.8, joka tukee myös Sony Xperia XA2 -sarjan puhelimia..

Sailfish 3.2.1 lisää tuen muun muassa MPEG-2-, VP9- ja HEVC-videokuvan purkamiselle laitteistokiihdytyksellä.

3.4.0 jää viimeiseksi virallisesti tuetuksi versioksi alkuperäisellä Jolla-puhelimella.

### Sailfish 4

Neljännen sukupolven Sailfish, jonka ensimmäinen julkaisu tunnetaan nimellä Koli, on julkaistu 16. helmikuuta 2021.

### Sailfish X

Sailfish X on Jollan virallisesti tukema ladattava Sailfish-käyttöjärjestelmän asennuspaketti, joka sisältää myös maksullisia komponentteja, kuten tuen Android-sovelluksille, ennustavan tekstisyötön sekä Exchange-tuen. Sailfish X:n lisäksi tarjolla on myös avoin ja ilmainen Sailfish-versio, jota on asennettu satoihin eri puhelinmalleihin. 

Sailfish X -nimi otettiin käyttöön samalla, kun tuki Sony Xperia X -älypuhelimelle julkistettiin. Maksullinen Sailfish X tuli aluksi saataville 11.10.2017 ja sisälsi ilmaiset päivitykset vähintään vuodeksi.

Sailfish X -laitteet| Laitemalli | Alkaen versiosta | Julkaistiin | Päättyi |
| --- | --- | --- | --- |
| Planet Computers Gemini PDA | 3.0.0.5 | 31.10.2018 |  |
| Sony Xperia X | 3.0.0.5 | 31.10.2018 |  |
| Sony Xperia XA2 | 3.0.0.8 | 8.11.2018 |  |
| Sony Xperia 10 ja Plus | 3.2.0 Torronsuo | 19.11.2019 |  |
| Sony Xperia 10 II | 4.1.0 Kvarken | 27.5.2021 |  |

Version 3.0.1.14 Sailfish X Beta julkaistiin 31.1.2018, joka toi Android 8.1 -sovellustuen Sailfish OS:ään Sony Xperia XA2 -sarjan laitteille. Sailfish OS 3.1.0 Seitseminen on täysi julkaisu tuoden mukanaan uusia ominaisuuksia kuten sormenjälkitunnistuksen XA2-laitteille.

Lähteet
-------

1. ↑  Release notes: Struven ketju 4.5.0.24, 12. syyskuuta 2023 (viitattu 21. syyskuuta 2023). Tieto on haettu Wikidatasta.
2. ↑  Jolla älypuhelin – Jolla *Jolla*.  Arkistoitu 2.5.2016. Viitattu 21.11.2016.
3. ↑  Suomalaisen Jollan Sailfish-käyttöjärjestelmä virallistettu ainoana mobiilijärjestelmänä Venäjällä  29.11.2016. mobiili.fi. Viitattu 15.1.2017.
4. ↑  Cases *Sailfish OS*. Viitattu 20.3.2022. (englanniksi)
5. ↑  Architecture *SailfishOS Documentation*. Viitattu 17.1.2017.
6. ↑
7. ↑
8. ↑
9. ↑  Larabel, Michael: Jolla's First Smartphone Powered By Wayland *Phoronix*. Viitattu 10.2.2017.
10. ↑  From Providence to Lahaina: the Jolla review OS News. Viitattu 12.2.2017.
11. ↑  Souppouris, Aaron: Nokia ex-pats Jolla offer a first look at their Sailfish smartphone OS *The Verge*. Viitattu 10.2.2017.
12. ↑  The Original Jolla Phone turns 7 today Jolla. Viitattu 6.7.2021. (englanniksi)
13. ↑  Maji, Supriya & Nath, Asoke: Scope and Challenges in Sailfish OS: A brief overview.  *International Journal of Innovative Research in Advanced Engineering (IJIRAE)*, 2015, 2. vsk, nro 12, s. 84-89. ISSN 2349-2763.  [{{{www}}} Artikkelin verkkoversio].
14. 1 2  Greaves, David: The #qt #wayland #systemd #btrfs phone ... The Jolla phone (PDF) *events.linuxfoundation.org*.  Arkistoitu 6.9.2015. Viitattu 16.2.2017. (englanniksi)
15. ↑  Jollan Sailfish-video – mainontaa, mielikuvia ja musiikkia  21.11.2012. Digitoday. Viitattu 5.7.2013.
16. ↑
17. ↑
18. ↑
19. ↑  Jollan julkaisu muodosti pitkän jonon – ensimmäinen ostaja joutui mediapyöritykseen *tivi.fi*. Viitattu 10.2.2017.
20. ↑  Jolla Tablet – world's first crowdsourced tablet *indiegogo.com*. Viitattu 10.2.2017.
21. ↑  Jollan tabletin myynti alkoi luvatta – sisällä Android *mobiili.fi*. Viitattu 10.2.2017.
22. ↑  Sailfish OS Updates *sailfishos.org*. Viitattu 11.2.2017.
23. ↑  Jolla Oy: Sailfish 2.1.0 Iijoki *www.blog.jolla.com*.  11.4.2017. Jolla Oy. Viitattu 13.1.2018.
24. 1 2  Sailfish v3 sets its sights on 4G feature phones  26.2.2018. Techcrunch. Viitattu 27.2.2018.
25. ↑  Pienimäki, Sami: Sailfish 3 is here! *blog.jolla.com*.  31.10.2018. Viitattu 31.10.2018.
26. ↑  [release notes 3.0.0 Lemmenjoki - together.jolla.com] *together.jolla.com*. Viitattu 15.11.2018.
27. ↑  Sailfish OS Nuuksio Adds VP9 + HEVC Hardware Video Decode, Android App Fixes *phoronix.com*. Viitattu 21.12.2019. (englanniksi)
28. ↑  Petrus Laine: Kotimainen Jolla-puhelin täytti seitsemän vuotta *io-tech.fi*.  27.11.2020.  Arkistoitu 27.11.2020. Viitattu 29.11.2020.
29. ↑  Fourth generation of Sailfish OS is here! *blog.jolla.com*.  16.2.2021. Viitattu 18.2.2021. (englanniksi)
30. ↑  New Sailfish X support for Xperia XA2 variants and free trial | Jolla Blog *Jolla Blog*.  8.11.2018. Viitattu 15.11.2018. (englanniksi)
31. ↑  Sailfish X for Sony Xperia 10 now available Jolla. Viitattu 6.7.2021.
32. ↑  Kvarken 4.1.0 brings full Sailfish 64-bit support to Sony Xperia 10 II Jolla. Viitattu 6.7.2021.
33. ↑  Vesa-Matti Hartikainen: Sailfish X Beta now available for Sony Xperia XA2 device range *blog.jolla.com*.  31.1.2019. Viitattu 3.3.2019.
34. ↑  [release notes 3.1.0 Seitseminen] *together.jolla.com*. Viitattu 3.8.2019.

Aiheesta muualla
----------------

* sailfishos.org – Sailfish -käyttöjärjestelmän Wiki